เคทีซีอาศัยดอกเบี้ยลงตะลุยขายหุ้นกู้ชุดใหญ่
&#8220;เคทีซี&#8221; ลุยออกหุ้นกู้ล็อตใหญ่ 7,500 ล้านบาท รับช่วงดอกเบี้ยขาลง
22 พ.ค. 2556

“เคทีซี” ลุยออกหุ้นกู้ล็อตใหญ่ 7,500 ล้านบาท รับช่วงดอกเบี้ยขาลง
น.ส.อภิศมา ณ สงขลา ผู้ช่วยประธานเจ้าหน้าที่บริหาร สายงานคอร์ปอเรต ไฟแนนซ์ บริษัท บัตรกรุงไทย (เคทีซี) เปิดเผยว่า ขณะนี้บริษัทอยู่ระหว่างพิจารณาแผนการออกหุ้นกู้ล็อตใหม่เพื่อทดแทนหุ้นกู้ล็อตเดิม วงเงิน 7,500 ล้านบาท ที่จะครบกำหนดไถ่ถอนในเดือน พ.ย.นี้ อย่างไรก็ดีบริษัทยังไม่ได้กำหนดวงเงินและระยะเวลาของหุ้นกู้ชุดใหม่ หลังจากภาวะดอกเบี้ยในตลาดที่เริ่มมีทิศทางขาลง 
“ปีนี้เราต้องการคุมต้นทุนการเงินให้อยู่ที่ไม่เกิน 5% หากกรรมการนโยบายการเงินลดดอกเบี้ยลงมาก็จะทำให้ต้นทุนการกู้ยืมเงินของบริษัทจะถูกลง ซึ่งมีความเป็นไปได้ที่บริษัทอาจเพิ่มสัดส่วนเงินกู้ยืมระยะสั้น หากเห็นว่าในช่วงนั้นมีเงินกู้ระยะยาวมากพอแล้ว ขณะเดียวกันหากช่วงปลายปีดอกเบี้ยลงไปมากก็เป็นไปได้ที่จะออกหุ้นกู้เต็มจำนวนหรือมากกว่าของเดิมเพื่อล็อกต้นทุนระยะยาว” น.ส.อภิศมา กล่าว
อย่างไรก็ตาม บริษัทจะรักษาสัดส่วนของเงินกู้ยืมระยะสั้นและระยะยาวในปีนี้เอาไว้ที่ 30:70 เพื่อรักษาความมั่นคงด้านสภาพคล่องในกรณีที่เกิดวิกฤตทางเศรษฐกิจ 
ทั้งนี้ ณ สิ้นไตรมาสแรกบริษัทมีอัตราเงินกู้ยืมรวมอยู่ที่ 3.66 หมื่นล้านบาท แบ่งเป็น เงินกู้ยืมระยะสั้น 24% เงินกู้ยืมระยะยาว 12% และหุ้นกู้ 64% โดยมีต้นทุนทางการเงินอยู่ที่ 4.9% 
น.ส.อภิศมา กล่าวว่า สำหรับการกู้ยืมสกุลเงินตราต่างประเทศซึ่งมีต้นทุนดอกเบี้ยที่ค่อนข้างต่ำนั้น ยืนยันว่าบริษัทยังไม่มีแผนจะทำภายในปีนี้ เนื่องจากถือเป็นวิธีที่มีต้นทุนจากการทำสวอป ขณะเดียวกันยังต้องรับความเสี่ยงจากอัตราแลกเปลี่ยนที่ผันผวน หากกู้มาในช่วงเงินบาทแข็งแล้วไปใช้คืนในช่วงเงินบาทอ่อนอาจส่งผลกระทบต่องบดุลของบริษัทได้ 
นายระเฑียร ศรีมงคล ประธานเจ้าหน้าที่บริหาร บริษัท เคทีซี กล่าวว่า ปีนี้บริษัทตั้งเป้าหมายออกหุ้นกู้รวมทั้งสิ้น 1 หมื่นล้านบาท เพื่อรองรับการขยายธุรกิจและทดหุ้นกู้เดิมเริ่มครบกำหนด และยอมรับว่าภาวะดอกเบี้ยต่ำก็มีส่วนเอื้อให้บริษัทออกหุ้นกู้ในจำนวนที่เพิ่มขึ้น แม้เป็นการทยอยออกทีละคราว แต่ก็ทำให้บริหารเรื่องต้นทุนดอกเบี้ยและระยะเวลาหุ้นกู้ได้ดีโดยมีต้นทุนต่ำ
ทั้งนี้ เมื่อวันที่ 78 พ.ค.ที่ผ่านมา เคทีซีได้ออกหุ้นกู้อายุ 3 ปี มูลค่า 2,000 ล้านบาท โดยกำหนดอัตราดอกเบี้ยที่ 4.65% เสนอขายแก่ผู้ลงทุนสถาบันและผู้ลงทุนรายใหญ่